תקופת האיסור על הדיג באמצעות ספינות מכמורת, מעתה ועד ה-31 באוגוסט כולל, מוכרזת על ידי מנהל אגף הדיג במשרד החקלאות בהתאם לתקנות הדיג, על מנת להבטיח את תהליך ההתרבות של הדגים והשלמת שלב "הגיוס" חבירת הדגיגים הצעירים ללהקות הבוגרים, באופן תקין למען שמירה על משאב הדגה בים התיכון.
יגאל בן ארי, מנהל היחידה הימית ברשות הטבע והגנים מסביר כי, "חודשים ספורים לאחר העונה שבה מתרבים הדגים, דגיגים צעירים מגיעים לשלב הגיוס, בעיקר בבית הגידול החולי. לאחר עונת הרבייה וזמן התפתחות הביצים, השלב הצעיר של הדגים, פגיות, נסחף עם הזרמים ומתפזר במרחב. בתום שלב זה, כשהדגיגים כבני חודש עד כמה חודשים, מתחילים הדגים המתבגרים את תהליך "הגיוס" מתכנסים, בעיקר בבית הגידול החולי, ומצטרפים ללהקות הדגים הבוגרים. על כן בעונת הגיוס שלל דיג רב של דגיגים צעירים, חסר משמעות כלכלית. את זמני הגיוס של המינים השונים ניתן להעריך בעיקר בבחינה ומדידה של שלל דיג המכמורת. על כן, כדי להימנע מלכידה של דגיגים צעירים נאסר הדייג באמצעות ספינות המכמורת למשך תקופה זו. במסגרת זו נגביר את פעולות הפיקוח בכל שעות היממה בשיתוף גורמי אכיפה נוספים כדי לאכוף בהצלחה את איסור הדיג ובכך לשמור בהצלחה על מצב הדגה בים".